**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády SR návrh zákona, ktorým sa ustanovujú množstvá omamných látok a psychotropných látok a rastlín a húb obsahujúcich omamné látky alebo psychotropné látky, a ktorým sa menia a dopĺňajú niektoré zákony (ďalej len „návrh zákona“).

Návrh zákona bol vypracovaný na základe Programového vyhlásenia vlády Slovenskej republiky v časti Trestné právo a politika, v zmysle ktorého vláda navrhne riešenie aplikačných problémov v súvislosti s postihovaním drogovej trestnej činnosti, konkrétne s určovaním množstva omamných a psychotropných látok, a prehodnotí možnosti nastavenia účinnejšieho modelu drogovej politiky so zameraním na postihovanie nelegálneho obchodovania s drogami.

Návrh zákona bol vypracovaný v rámci pracovnej skupiny Ministerstva spravodlivosti Slovenskej republiky pre oblasť drogovej problematiky a Multidisciplinárnej pracovnej skupiny odborníkov zameranej na eliminácie drogovej trestnej činnosti zriadenej v gescii Ministerstva vnútra Slovenskej republiky. V rámci činnosti týchto pracovných skupín boli zastúpené ministerstvo spravodlivosti, ministerstvo vnútra, policajný zbor, generálna prokuratúra, ministerstvo zdravotníctva, ministerstvo školstva, vedy, výskumu a športu, ministerstvo práce, sociálnych vecí a rodiny a mimovládny sektor.

Východiskové postuláty pre prípravu novej koncepcie právnej úpravy v oblasti drogovej problematiky vyplynuli zo základných poznatkov o stave drogovej problematiky v Slovenskej republike. Nutná potreba je odstrániť pretrvávajúce aplikačné problémy v súvislosti so stanovením množstva a hodnoty zadržaného množstva omamných látok a psychotropných látok. Aktuálna platná právna úprava Slovenskej republiky v súvislosti s postihovaním drogovej trestnej činnosti vrátane postihu za neoprávnenú držbu drog predstavuje jednu z najprísnejších čo do výšky trestných sadzieb v rámci Európskej únie. Súčasný systém vedie ku kriminalizácií užívateľov drog, prevažne v kategórií osôb do 30 rokov, pričom sa zameriava najmä na následok vo forme udelenia trestnej sankcie a nevenuje sa dostatočne príčinám, ktoré vedú k páchaniu tejto trestnej činnosti. Súčasný stav nereflektuje dostatočne všeobecne akceptovanú požiadavku na primárne postihovanie nelegálneho obchodu s drogami pred postihovaním samotných užívateľov drog v dôsledku čoho dochádza k neefektívnemu plytvaniu personálnymi zdrojmi celého trestného systému.

Nosnou právnou úpravou je samotný zákon, ktorým sa ustanovujú množstvá omamných látok a psychotropných látok a rastlín a húb obsahujúcich omamné látky alebo psychotropné látky (čl. I). Cieľom tejto právnej úpravy je určiť množstvá omamných látok a psychotropných látok na vykonanie ustanovení Trestného zákona a zákona Slovenskej národnej rady č. 372/1990 Zb. o priestupkoch v znení neskorších predpisov (ďalej len „zákon o priestupkoch“). Návrh zákona v tejto časti reaguje na identifikované nedostatky právnej úpravy a z toho vyplývajúce problémy aplikačnej praxe pri postihovaní drogovej trestnej činnosti týkajúce správneho stanovenia hodnoty zadržaného množstva omamných látok a psychotropných látok, a to obvykle jednorazovej dávky pre vlastnú potrebu (§ 171 Trestného zákona) a rozsahu činu u ostatných foriem páchania drogových trestných činov (§ 172 Trestného zákona).

V čl. II sa vykonáva novelizácia Trestného zákona, v rámci ktorej sa navrhuje úprava vymedzenia drogových trestných činov v snahe zaviesť účinnejší model drogovej politiky so zameraním na postihovanie nelegálneho obchodovania s drogami pred kriminalizáciou užívateľov drog. Zmenami a doplnením Trestného zákona sa zavádza chýbajúca skutková podstata pestovania rastlín a húb obsahujúcich omamné látky alebo psychotropné látky a oddeľuje sa skutková podstata prechovávania omamných a psychotropných látok od skutkovej podstaty iného nezákonného nakladania s týmito látkami.

Zmenou zákona o priestupkoch (čl. IV) sa zavádza nový druh priestupku na úseku ochrany pred alkoholizmom a inými toxikomániami, spočívajúci v neoprávnenom prechovávaní omamnej látky alebo psychotropnej látky v nepatrnom množstve určenom osobitným predpisom (čl. I). Uvedené však platí len v tom prípade, ak držba najviac nepatrného množstva drogy nie je opakovaná v rámci predchádzajúcich 12 mesiacov (priestupková recidíva zakladajúca trestnosť takejto opakovanej držby). Osobitne sa navrhuje riešiť priestupkovú zodpovednosť detských páchateľov, t.j. osôb do 18 rokov za držbu drogy najviac v nepatrnom množstve a to odklonom do pôsobnosti zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov v znení neskorších predpisov so zameraním na absolvovanie špecializovanej diagnostiky a následnej liečby drogovej závislosti s ohľadom na zabezpečenie najlepšieho záujmu dieťaťa (čl. V).

V čl. VI sa dopĺňa zákon č. 281/2015 Z. z. o štátnej službe profesionálnych vojakov a o zmene a doplnení niektorých zákonov v znení neskorších predpisov a v čl. VII sa mení zákon č. 91/2016 Z. z. o trestnej zodpovednosti právnických osôb a o zmene a doplnení niektorých zákonov v znení zákona č. 316/2016 Z. z. V oboch prípadoch ide o zmeny vyvolané návrhom zákona v čl. I a II.

Návrh zákona bol predmetom riadneho medzirezortného konania a prerokovaný a schválený Radou vlády SR pre protidrogovú politiku. Materiál sa predkladá bez rozporov.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Návrh zákona bude mať pozitívny vplyv na rozpočet verejnej správy, nebude mať vplyvy na podnikateľské prostredie, ani vplyvy na životné prostredie, informatizáciu spoločnosti a služby verejnej správy občanom. Návrh zákona bude mať pozitívne sociálne vplyvy.